અત્યારના સ્ટાર સંતાનોના પપ્પાઓ ફાટેલા-સાંધેલા-અકોણા પતંગ ચગાવવાની કલાના ખાંટુ ગણાય છે. એ લોકો એમનાં ઝોલા ખાતાં પતંગને ચગાવવા બ્લોઅર મુકાવે એ હદે જઈ શકે. છતાંયે પતંગ જો છાપ ખાય તો ફાયરબ્રિગેડની સ્નોરકેલ પર કોક ફોલ્ડરને બેસાડીને છૂટ પણ અપાવે! બીજો કોઈ લંગશ નાખે કે કાપી ન જાય એ માટે આજુબાજુના ધાબા ખાલી પણ કરાવી દે. જેમ ફાટેલાં પતંગને ચગાવવા લાયક બનાવવા એને પૂંછડી લગાડવી પડે, વજન બાંધવું પડે, ઢઢ્ઢો વાળવો પડે, કિન્ના સરખી કરવી પડે એમ આજકાલ સ્ટારસંતાનને બત્રીસ લખણો બનાવવા માટે એના પપ્પા-જીજા-કાકા-મામા વગેરે એની પાસે એક્ટિંગ, ડાન્સ, માર્શલ આર્ટ, બોડી બિલ્ડીંગ વગેરેના ક્રેશ કોર્સ કરાવવા ઉપરાંત સ્વીમીંગ, હોર્સ રાઈડીંગ, એડવેન્ચર સ્પોર્ટ્સ અને વોટરસ્પોર્ટ્સ વગેરે એટલું કરાવતા હોય છે કે એમાંના અમુક તો બત્રીસના બદલે છત્રીસ લખણા થઈને છકી જતા હોય છે. રાકેશ રોશન જેવા ભાગ્યવાન બહુ ઓછા હોય છે. બાકી જ્યાં થૂંકના સાંધા કર્યા હોય ત્યાં મણ મણનાં વજન થોડાં ટકે? અમુક કૂવા પોતે સુકા ભંઠ હોય તો પણ એમના હવાડામાં પાણીના ધધૂડા પડે એવી આશા સાથે કીકો મારતા હોયછે!